JOSIP OSTI

DVOLIKA MISTIKA


(Jasna Šamić: MISTIKA I MISTIKA, Plima, Biblioteka Mistikos, Cetinje, 2010) 


Pošto pisanje o knjigama najčešće nazivamo književnom kritikom, a za mene je to, mada sam dosad objavio velik broj tzv. književnokritičkih tekstova, prije svega, sugovorništvo s knjigom i autorom istodobno, pa i neka vrsta pisma njemu, bio živ ili ne, a, istodobno, i čitatelju, bilo da ju je već čitao ili će je tek čitati, ovoga puta sam svoje čitalačke dojmove o knjizi Jasne Šamić »Mistika i mistika« napisao doslovno u vidu pisma autoru. Njegovo objavljivanje omogućit će i drugima, jer smo svi manje ili više radoznali, posebno kada se radi o tuđim pismima, da, voajerski, povire u njega.
Prije toga da kažem da Jasnu Šamić poznajem i s njom prijateljujem više od trideset godina i o njoj, kao i o onome što je dosad napisala i objavila znam puno više, nego što piše u kratkoj biljšci o njoj na kraju te knjige, ali mi se čini, zbog onih koji budu to moje javno pismo njoj čitali, korisnim upoznati ih bar s onim što je u toj bilješci navedeno: 
Jasna Šamić rođena je u Sarajevu, gdje je pohađala gimnaziju i muzičku školu (odsjek za klavir). Diplomirala je orijentalistiku na Filozofskom fakultetu u Sarajevu, na kojem je i magistrirala iz opšte lingvistike, a doktorat je odbranila na Sorboni u Parizu, iz sufizma i historije Bosne. Bila je vanredni profesor Filozofskog fakulteta u Sarajevu do 1992.; jedno vrijeme direktor istraživanja u Francuskom naučnom centru (CNRS), saradnik na francuskom radiu (RFI) i France Culture, predavala jezike, istoriju i književnosti Balkana na univerzitetu Marc Bloc u Strasbourgu, te držala predavanja i učestvovala na naučnim skupovima na evropskim i američkim univerzitetima. Autorica je tridesetak knjiga različitih žanrova, prevodilac sa više evropskih i orijetnalnih jezika na bosanski, kao i sa osmansko-turskog i bosanskog (srpskohrvatskog) na francuski jezik. Autor je više filmova i pozorišnih predstava, urednik web časopisa Književna sehara (www. Balkan-sehara.com), piše na francuskom i bosanskom jeziku; živi u Parizu kao slobodni umjetnik. Dobitnica je nagrade Stendhal za književnost za 2008. godinu.
Draga Jasna,    

Čestitam ti na knjizi o dvoznačnoj, dvolikoj mistici, Mistika i mistika, koju sam pročitao s velikim zanimanjem. I to dva puta. Ne samo zato što je tvoja, nego, prevashodno, zato što me sufijsko pjesništvo, o kojem u knjizi, uz ostalo, pa i ponajviše govoriš, zanima, a njegovo dublje razumijevanje podrazumijeva poznavanje islama, islamske kulture i civilizacije. Naravno dosad sam ga čitao bez toliko znanja koliko ga ti imaš o sufizmu, odnosno islamu i mnogo čemu drugom, čime si se godinama bavila, tako da sam, kao vječni učenik, čega se, usprkos godinama, ne stidim, pri čitanju knjige mnogo šta, za mene novog, saznao, odnosno naučio. Zato sam ti, kao i svakom od koga sam dosad bilo šta naučio, jako zahvalan. A vjerujem da će ti i mnogi drugi koji budu knjigu čitali, posebno oni koji o tome o čemu pišeš znaju i manje od mene, biti podjednako, ako ne i još zahvalniji. Pa moguće i oni koji znaju o sufijskoj poeziji, sufizmu i islamu, i više od mene, jer im se pruža prilika, da provjere svoje znanje, a u eventualnom odzivu na tvoju knjigu, odnosno napisanom u njoj, dodaju ono što sami, možda, znaju i bolje od tebe. 

Prvom rečenicom Uvoda rekla si: »Ova knjiga ima za cilj da čitaocu približi misticizam, prvenstveno sufizam i njegovu filozofiju, poredeči, odnosno kontrastirajući ovaj duhovni pokret koji se javio u okrilju islama sa drugim orijentalnim filozofijama i sa drugim mistikama.« Mogu odmah reći, da si prvi, važniji dio svoje namjere obavila poznavalački jako dobro, čak uzorno, jer se, kao orijentalist i poznavalac mnogih jezika, medju njima i onih na kojima je pisana sufijska poezija (arapski, perzijski i turski) time dugo baviš, koristeći se brojnim izvornim gradivom, za razliku od većine drugih orjentalista, odnosno »orijentalista«, koji to čine posredstvom prevoda, odnosno iz druge, pa i treće ruke. Odmah naglašavaš, upravo ono što mene u sufizmu i sufijskoj poeziji ponajviše zanima, da je u središtu sufijskog mističkog interesiranja – ljubav. Jer je u osnovi sufijske vjere ljubav prema Bogu, Apsolutu, odnosno on je za njih, bili ili ne bili pjesnici, prevashodno Ljubav.   
Sufizam i sufijsku poeziju je, dakako, teško dublje spoznati bez poznavanja bar osnovnih postulata islama (datum njegovog nastanka, kao što pišeš, smatra se 622. godina – desetak godina nakon što je, 610., Muhammed, islamski Prorok, odnosno Allahov Poslanik, primio njegovu objavu posredstvom anđela Gabriela/Džebraila), zato mi se čini dobrim i korisnim što čitatelja najprije upoznaješ s nosečim stupovima na kojima on temelji. Ukazuješ posebno na pet postavki, koje bi svaki vjernik trebao, odnosno morao poštovati i njih se pridržavati. A to su: vjerovanje da je Bog jedan; molitva, odnosno molitve; sadaka, milostinja – pomaganje siromašnima; post svake godine u mjesecu Ramazanu/Ramadanu, od svitanja do sumraka, odnosno zalaska sunca i hodočašće (hadž) u Meku, bar jednom u životu, ako je to, vjerniku, naravno, moguće. 

Pominješ dvije osnovne skupine u islamu, sunite i šiite, o kojima se, i razlikama između njih, na žalost, na Zapadu malo zna, a još manje o haridžitima, trećoj, koju pominješ, a ima ih, dakako, još, kao i više podjela unutar svake od njih. Suniti se, kao što kažeš, smatraju pravovjernim, ortodoksnim, a ostali, među njima prevashodno šiiti, pripadnicima šizme, što znači, da, za razliku od sunita poštuju ne samo Proroka Muhammeda i njegovu obitelj, te zeta Alija i njegove sinove, nego i imame. Podjela među šiitima je i na one koji vjeruju u sedam i one koji vjeruju u dvanaest imama. Ali ono što i sama smatraš važnim je da je sufizam, kao duhovni pokret nastao u 8. vijeku, odnosno u 2. vijeku islama, u sunitskoj sredini, u kojoj je smatran herezom, a kasnije se pojavio i u šiitskoj, te da je upravo šiizam najviše zaslužan za njegovo širenje, a time i misticizma u islamu.
U knjizi ponavljaš, kako bi naglasila, da je »poput svih drugih mistika, i sufizam religijsko-filozofska doktrina u kojoj se savršenstvo postiže kontemplacijom« odnosno sufijskim ritualom (zikr), koji, ponavljanjem bezbrojnih imena Boga, te plesom, odnosno vrtnjom oko vlasitite ose (semâ), središnja tačka koje je, po meni, srce, koje je, kao što kažeš, »kod mistika istovremeno centar i duhovnosti i duševnosti«, što, opijenošću ljubavlju, vodi do zanosa, odnosno ekstaze, u kojoj derviš »sreće« Boga. A to je ono što ponajbolje određuje okvir, sadržaj, bit i namjenu sufijske poezije. Pri tom, ne treba zaboraviti, što i sama naglašavaš, da su »najveći i najpoznatiji sufije bili i pjesnici«, a da su »najveći orijentalni pjesnici bili mistici«. Za razliku od sufijskih pjesnika, koji su prevashodno pisali o ljubavi prema Bogu, koji je istodobno Ljubav, a time tajna nad tajnama, druge pjesnike, pa i one koji su pisali ljubavnu poeziju, nazivaš profanim, mada se, po tvom mišljenju, i njihova zaljubljenost može uspoređivati sa mističkom, jer, također, pjevaju o tajni ljubavi. 
U sufijskoj ekstazi, kao putu približavanja Bogu, te susreta i/ili spajanja s njim, čini mi se, moguće je vidjeti i svojevrsno slijeđenje Muhammedovog uspenja u nebesa i srećanja s Bogom, Allahom, samo na drugačiji način, odnosno drugim sredstvima. Muhamed se, naime, uspinjao ljestvama, o čemu govori knjiga Noćno putovanje Poslanika Muhammeda, koju je s latinskog (Liber Scale Machometi) preveo moj prijatelj Sinan Gudžević (V.B.Z., Zagreb, 2007), a radi se, kako kaže u pogovoru, o, i u našim krajevima, poznatom sadržaju knjige, original koje je, u međuvremenu, izgubljen, a sačuvan je prevod na starokastiljanski, sa kojeg je prevedana na latinski (1264). S njega na francuski. Poslije čega su slijedili drugi prevodi, doprinoseći da ona dobije »status kanonskog teksta islamske vjere«, potvrđujući čudne puteve te (i ne samo te) knjige i njenog uticaja. Gudžević, pored ostalog, pominje španskog arabistu Miguela Asína Palaciosa koji je govorio o sličnostima Danteove slike zagrobnog svijeta u Božanstvenoj komediji s onom u muslinanskoj književnosti koja taj svijet tematizira, što, bilo tačno ili ne, nesumnjivo ukazuje na brojna prožimanjima kultura, posebno kada ih sličnosti, pa i vjérā, više približavaju, nego što ih razlike među njima udaljavaju. Zato mi se i čini da bi u školama trebao biti potreban, pa i neophodan predmet povijest religija, jer bi znanje o drugim religijama odagnalo strah od nepoznatog i time smanjilo mogućnosti manipuliranje njime u ma koje svrhe. 
 Ukazuješ na to da se sufizam, kao mističko usmjerenje u islamu, prvenstveno oslanja na Kur'an, u kojem Bog, kao onaj koji nema ni kraja ni početka, koji je Prvi i Posljednji, istodobno, te jedina Istina i Realnost, ima devedeset devet imena, a da ih u sufizmu srećemo preko tisuću. Što ne čudi, jer se svakim novim imenovanjem Boga i brojnim ponavljanjima njegovih imena stupnjuje sufijska ekstaza, što je pri njihovom uspenju moguće (metaforički, razumije se) vidjeti kao, jednu za drugom, savladanu prećku na Muhammedovim ljestvama. 

Geneza – Prva Mojsijeva knjiga u Starom zavjetu, u kojoj se govori o stvaranju svijeta i čovjeka – počinje riječima da je Bog stvorio nebo i zemlju, a odmah potom dodaje: »Bog je rekao: »Budi svjetlost! I bila je svjetlost.« Odnosno, tako je nastala, potvrđujući, kao i ostalo, da je na početku bila riječ. Tome, sām, kao vjernik riječi, kako pjesniku, čini mi se i priliči, počesto dodajem, da je tako nastao i Bog. Stvorila ga je riječ – imenovanjem. (Ne kaže li se za svaku umjetnost, kao i za književnost, stvaranje!)  

Kažeš da je, po vjerovanju sufija, Boga moguće, duhovnim vježbama koje su sufije prakticirali, usprkos njegovoj nevidljivosti, »ugledati« (što znači ne samo znati gledati, nego znati i vidjeti), odnosno doseći, tako što ga osjetiš u sebi i, izgubivši se, izjednačiš s njim. Te dodaješ da je to vjerovanje ortodoksni islam shvatio kao nedopusnu inkarnaciju i osudio sufizam, odnosno proglaso ga jeretičkim. 

U pomenutom Nočnom putovanju Poslanika Muhameda se često ponavlja strah pred Allahom, kojeg u sufijskoj poeziji, bar onoj koju sam ja dosad čitao (a više Hafizovih i Rumijevih knjiga pjesama prevedeno je na slovenski, uz to Urška, koju posebno zanima sufijska poezija ima veći broj prevoda njihovih, kao i pjesama drugih sufijskih pjesnika, na engleski), nema toga straha, nego preovladava ljubav. U toj knjizi se kaže da je »Muhamed najbolji od svih ljudi i ovoga svijeta i najbliži Allahu«, zato slijeđenje njemu i ne iznenađuje. A tvrdnja u njoj: »I znajte da najveća pokornost zakonu koja postoji jeste da čovjek upozna samoga sebe.«, bliska mi je, te sufijsku težnju doseganja Boga i spajanja s njim prevashodno vidim kao viši stupanj spoznaje samoga sebe. Jer, naravno pojednostavljeno rečeno, ako je Bog sve, onda je sve, i svaki njegov djelić, pa i svaki čovjek – Bog. 
Pošto mi se, uz čitanje tvoje knjige, kao i mnogih drugih, što također smatram njenom vrijednošću, javljalo mnoštvo asocijacija, da se zadržim na jednoj od njih, vezanoj za sufijska nastojanja da duhovnim, odnosno »unutrašnjim okom« vide nevidljivog Svevidećeg. Pri tom sam se prisjetio mnogih međusobnih sličnosti mističkih nastojanja, i izvan islama, te i Nikolaja Krebsa (1400-1464), bolje znanog kao Nikolaj Kuzanski, odnosno njegove mističke usmjerenosti, koju potvrđuje i njegova knjiga O božjem pogledu, u kojoj govori o Bogu kao beskonačnom univerzalnom i neiscrpnom jedinstvu, te njegovom pogledu koji vidi sve. Što znači i svakog čovjeka, koji taj pogled osjeti stvarnim onda kada se zagleda u Njega i u sebe istodobno. A što se upravo događa i sufijama u vrhuncima njihove ekstatične opijenosti ljubavlju prema Bogu. Dakako, ne griješim li u razumijevanju njihovih spiritualnih nastojanja. Ti sufije češće nazivaš ljubavnicima, mada ih ja, kao i sufijske pjesnike, koji su nam ostavili najuvjerljiviji trag njihove ljubavi, prevashodno vidim i doživljavam kao zaljubljenike. Jer ljubavnici ostvaruju svoju žudnju, a zaljubljenici ne, zbog čega je ona kod njih drugačija, pa i duhovno intenzivnija.       

Allah je u Kur'anu rekao: »Istinski vjernici ne smiju vjerovati na silu, već dobrom voljom svojom.« Upravo tu dobru volju, izraz koje je bezuvjetna ljubav, smatram karakterističnom za sufizam, što potvrđuje sufijska poezija. A da, još dodam, da u Kur'anu piše i: »Natječimo se u dobru«, na što zaboravljaju oni koji u ime islama podstiču na zlo, kao i oni koji pripadnicima islama čine zlo, otklanjajući ga i osporavajući, pa i suprotstavljajući mu se, ne da bi ga poznavali. A pripisujući mu i ono što on nije, bar u svojoj suštini, time raspirujući mržnju i nastavljajući križarski rat protiv njega, koji od onih davnašnjih, pa i stogodišnjih, do danas, zapravo, nikada nije ni bio prekinut. 


Mada je sufijska poezija neosporno namjenska, kad je uistinu poezija (odnosno ono što i sam smatram poezijom), htjela to ili ne, prevazilazi tu prvobitnu namjenu. I uz ono što sam dosad znao, a ta znanja proširio i produbio onim što sam u tvojoj knjizi pročitao, te to uvažavajući, pjesme sufijskih pjesnika, onih koji su uistinu pjesnici, zvali ih velikim ili ma kako drugačije, čitat ću i dalje, kao što sam ih čitao i do sada, naime, prevashodno kao poeziju. Ljubav, koja može biti svakojaka, istodobno je jedna. Kao što i sama kažeš: Ljubav je isto što i Bog. Prema tome, i sama tajanstvena, nespoznatljiva. Sam je smatram najvećom tajnom svijeta i sinonimom Boga. I vjerujem da ih upravo njeno slavljenje čini pjesnicima. Koji su to, upravo zato i danas, poslije toliko vremena, pa i kada ih ne označimo za sufijske. I sama pominješ Platonovo mišljenje da je svaki čovjek koga je dotakla ljubav postaje pjesnik (mada mi se čini da bi bilo primjerenije prvi dio naslova njegove knjige o ljubavi – Symposion, prevoditi, kao što je kod nas bilo dosad i uobičajeno, sa Gozba, a ne sa Banket, kako ti to činiš, jer je banket riječ francuskog porijekla i kao strana riječ se kod nas upotrebljava u novije doba, a time i znači oblik gozbe drugačiji nego u stara, grčka vremena). Kažeš, »srce je kod mistika istovremeno centar i duhovnosti i duševnosti«, a srce, duša, tajna, žudnja, bol, smrt… stalne su i vječne teme poezije. Kao i lijepo i dobro, odnosno ljubav, koja ih, po meni, čini jednim. Kad je već bio pomenut Platonov Symposion, sjećam se da u toj knjizi piše da je odista lijepo ono što je ljubavi dostojno i ne čudi da je i za sufijske zaljubljenike u Boga On i lijep i dobar istodobno. Kao i da je u njihovom vjerovanju moguće uočiti sličnosti s Platonovim pogledima posebno na tajne ljubavi. Prije svega ljubavi prema ljepoti duše i prema ideji ljepote. A i Erosovim misterijama, koji su bili (po prevodu Miloša N. Đurića) »kultovi ustanovljeni da bi se duša oslobodila od greha i da bi očiščena došla k božanstvu i sjedinila se s njim«.

Slažem se s tobom da je sufizam »najbolje izučavati na osnovu sifijske poezije«, jer nas ona, posebno svojim odnosom prema Ljubavi, kojoj je sva i svom strašću predana, najneposrednije i najdublje upoznaje s tim duhovnim pokretom u islamu i s njegovim religijskim, filozofskim i teozofskim, odnosno mističkim karakteristikama. I u tom središnjem dijelu knjige, mada ostaješ i dalje, po akribičnosti, znanstvenica i prevoditeljica s više jezika, progovaraš i kao pjesnikinja, ne samo zdravorazumski, nego i emotivno, s vlastitom duševnošću i srčanošću prožetim i temperiranim jezikom, što smatram dodatnim kvalitetom tvoje knjige.


Ja Rumija, Hajama, Hafiza i neke druge od onih koje pominješ (Bistami, Džunayd, al-Halladž, Gazali, Emre, Fuzulî, Ibn Burda, Ibn al-Fârid…) znane mi sufijske pjesnike, kao i sve ostale, smatram prije svega svojim, odnosno pjesničkom braćom, jer, kao što u jednoj pjesmi kažem, »ja druge braće osim pjesnika nemam«. 

Mistike i pjesnike zbližuje i povezuje, ako ne istovjetno, bar slično nastojanje da odgonetnu tajnu čovjekovog života i svijeta. To, pored brojnih drugih, potvrđuje i Baudelaire, jer u njegovim pjesmama nalazimo osjećanja slična onima koja su doživljavali i opjevavali sufijski pjesnici. Po tvom mišljenju po zasluzi njegove senzibilnosti i genijalnosti, s čim se slažem, kao i s tim da se »može reći da su veliki pjesnici, kao i umjetnici uopšte, uvijek bili (pomalo) mistici, čak i onda kada su 'mistici'« odnosno kada to uistinu nisu u užem značenju riječi. (To dokazuje, pored ostalog, recimo, Baudelaireva sintagmu »ektaza života«, koju pominješ, a koju na više mjesta srećemo u poeziji Rebindranata Tagore, a on svojim pjesničkim zagrljajem kozmosa posebno uticao na pjesme u prozi Srečka Kosovela, kod kojeg nalazimo sintagmu »ekstaza smrti«.) Mada ne smatrajući se velikim pjesnikom, da pomenem, da se to što si rekla, na neki način, može odnositi i na mene, odnosno na moju poeziju, što potvrđuje i moja pjesma Sve u meni i oko mene je magično i mistično. 

Posebnu moju pažnju privukli su dijelovi tvoje knjige u kojima govoriš o ljubavi u poeziji i razlikama njenog razumijevanja na Istoku i Zapadu, jer sam se, pri tom, prisjetio ne samo mnogo čega što sam pročitao od onoga što  pominješ, na šta se pozivaš i/ili citiraš (Platona, Stendala, Fromma, Barthesa, Bachelarda…), nego i ponečega od onoga što su o ljubavi pisali Freud, José Ortega y Gasset, Vladimir Sergejevič Solovjev, Herbert  Marcuse, Georges Bataill, André Pieyre De Mandiatgues, Denis de Rougemont, Alain Finkielkraut… i da ne nabrajam ostale. Tako da bih u potvrdu onome što si rekla mogao mnogo šta dodati. Kao i ponešto reći o erotizmu u poeziji, za šta sufijska poezija daje dovoljno povoda. Pa i u književnosti uopće. Slijedeći odgovoru koji je Bataill dao na pitanje postavljeno u naslovu svog eseja: »Šta je erotizam?«, rekavši: »Može se reći da je erotizam potvrđivanje života čak i u smrti.« A tu vezu Erosa i Thanatosa vidim i u sufijskoj smrti prije smrti. Ali bih se, time, možda previše udaljio od tvoje knjige, jer imam, a i to, vjerojatno, djelimičan uvid u erotizam u književnosti Zapada, odnosno u prevashodno židovskoj i kršćanskoj kulturi, a ne i u književnosti Istoka, odnosno islama. Uz to, time bi ovo pismo, ionako dugo, bilo još duže. 

Ne mogu više govoriti ni o homoerotiki, ali je ni prešutjeti, jer pišeš, znajući to, da je homoseksualizam, odnosno pederastija u islamu, po islamskoj vjerskoj doktrini zabranjen. Usprkos tome, nije moguće previdjeti njihove, pa i masovne pojave, u što je mene, poodavno, uvjerila Tisuću i jedna noć, koju sam prvi put čitao u ranom djetinjstvu, a dosad joj se često vraćao, posebno većim brojem Šeherezadinih kraćih priča oko 400-te noči i nadalje. 

U poglavlju Ljubav smrt lijepo (i) kod evropskih autora, u kojem govoriš o meni ne samo dobro znanim, nego i dragim autorima (Mann, Tolstoj, Dostojevski, Baudelaire, Aragon, Caroll, Nabokov, Mishima…), pokušavajući ukazati na sličnosti i razlike filozofije ljubavi, tako fizičke, kao i duhovne, pa i mističke u sufizmu i nekim od njihovih djelā, čini mi se da si u romanu Vladimira Nabokova Lolita, upoređujući ga sa knjigom Thomasa Manna Smrt u Veneciji, tražila ono što u njemu nema – »inkarnaciju ljepote u (Božanskoj) Ljepoti«, odnosno njenu sublimaciju. Dalje, da u Loliti »nećemo naći ni daleki eho orijentalnog umjetnika, koji teži ka apsolutnoj ljubavi i lijepom«, dodajući da »kod Nabokova smrt nije koncept, - kod Manna ona naliči na koncept -, nego se ona rađa iz susreta želje i nemogućnosti njenog ostvarenja; ona nema veze sa dokidanjem sebe, nego drugoga«. Što nije netačno, ali nije ni bitno, jer se u toj knjizi, kao što kaže izmišljeni pisac njenog predgovora, dakako pored ostalog, radi o zabludjelom djetetu, samoljubivoj majci, zasopljenom manijaku, jer »to nisu samo upečatljivi likovi jedinstvene priče: oni nas upozoravaju na pogibeljne smjerove, ukazuju na močna zla«, a još više autorov pogovor. Uz to, u književnom pristupu djelu, ne može se suditi piscu na osnovu onoga o čemu piše, nego kako o tome piše, a znano je kakav je stilist Nabokov. Još manje je dopustivo identificirati ga s likom djela, čak i kada se radi o prepoznatljivom autobiografizmu. A drago mi je što si govorila o Viscontijevom filmu Smrt u Veneciji, koji je za mene jedna od najuspješnijih ekranizacija literature, pri kojoj nisu izdani ni literatura ni film. Sumnjam da ću ikada zaboraviti magični (a moguće i mistični) prizor izlaska dječaka iz mora u vrijeme zalaska sunca, koji je, neosporno, sublimacija ljepote, bilo da je pišemo malim ili velikim početnim slovom. Pri tom sam se sjetio filma snimljenog po romanu Meše Selimovića Derviš i smrt, imena režisera se, s razlogom, ne sjećam, jer u njemu nije bilo ni trunke od onoga po čemu je taj višeslojni i duboki roman velik, a u filmu je lijep samo prikazani ples derviša. 
Naravno, našlo bi se još podosta primjera sličnih onim koje pominješ kada govoriš o mistici u djelima bivših jugoslavenskih pisaca (mada bi bilo, čini mi se, bolje, možda pravilnije, pa i tačnije reči: pisaca iz nekadašnje Jugoslavije, jer je država bivša, a pisci, posebno oni dobri, to nisu). Kao i u djelima pisaca iz drugih država. O kojima uglavnom pišeš (bilo da se radi o Andriću, Selimovuću, Sušiću, S. Kulenoviću, Karahasanu…) da kada, ma šta i ma kako u svojim djelima govore o sufizmu, to čine bez njegovog dovoljnog poznavanja, a ne rijetko i ne mogavši se osloboditi svoje zapadnjačke, odnosno kršćanske tradicije. Odnosno na način kako su, kako je pisao Miguel Serrano, mnogi pravovjerni hindusi tvrdili da je Sidharta lažna knjiga (pa i druge Hesseove knjige), odnosno da se radi o krščanskoj preradi istočnjačke istine. Što je, moguće, tačno, jer se u njoj radi o drami individualizirane duše na način koji nije primjeren Istoku, njegovoj tradiciji, filozofiji, literaturi… Što, naravno ne znači, odnosno ne može značiti da je Hesse slab pisac. Kao što nisu slabi ni drugi pisci o kojima si, u tom kontekstu, pisala, bilo da se radi o Mannu,  Dostojevskom, Tolstoju, … 


Mnogo od onog, ako ne i sve što si rekla govoreći o Andrićevoj pripovijetki Smrt u Sinanovoj tekiji, a odnosi se na sufizam je, moguće, pa i vjerojatno, tačno. Posebno kada to kaže neko, ko o sufizmu zna toliko koliko ti znaš. (Dijelom i po zaslugo toga da si na studiju imala profesora-mentora dr. Nedima Filipovića, koji je bio, nesumnjivo, jedan od, ako ne i najbolji poznavalca u nekadašnjoj Jugoslaviji. Čak i u prostiru širem od nje.) Pa i da Andrić nije bio velik poznavalac islama. Mada tome dodati odnosno nikakav, bez obzira što se, pri tom, pozivaš i na Aleksandra Popovića, smatram, najblaže rečeno, pretjeravanjem. Ali to je stvar ukusa, o kojem, kako kažu, ne treba raspravljati (mada je, sam mislim, moguće!). A zadržim li se na onom što si rekla o toj njegovoj pripovijetki, za koju kažeš da nije jedna od njegovih najboljih, a njom se baviš, jer je kod njega jedina »koja se indirektno tiče sufijske misli«, mogu i sam reći da je napisao puno boljih, što ne znači da je ta slaba. A mislim, da se uopće ne tiče sufijske misli, mada govori o dervišu i tekiji. O dervišu Reda, ne kazujući kojeg i postojećoj sarajevskoj tekiji, a ni jedno ni drugo, kao što poznavalački ustanovljavaš, nije autentično, povijesno i faktografski vjerodostojno. Tebe je, kažeš, zanimao njegov »sufizam«, mada, sve u njoj kaže, da njega nije uopće zanimao sufizam, jer niti ga pominje niti se njime bavi. I tvoje primjedbe se odnose prevashodno na kulise i kostimografiju u toj pripovijetki, koje, kao ni autentičnost i faktografija ne čine književnost književnošću. Za mene ta pripovijetka nije slaba, jer sam je i čitao kao književnost, odnosno kao psihološku prozu o čovjeku, po imenu Alidedo, kojem, kako kaže Andrić: »Sudbina nije dala samo znanje i pronicljivost, i pogled širi nego u ostalih ljudi, nego i tako savršenu harmoniju između duha i tela da je za sve koji su ga poznavali, lično ili po čuvenju, stajao kao nedostižan primer savršenstva svake vrste«, »čist i uzvišen čovek«, koji je bio, »u veku u kom se rodio i u svetu u kom je živeo« - »izuzetak i čudo«. Iz Carigrada, u koji je otišao u mladosti, vratio se u Sarajevo, u starosti, u šezdeset petoj godini, jer su ga, što niko osim njega nije znao: smrt i zemlja zvali. A kada se u tekiji dogodilo da mu je iznenada pozlilo, u minut-dva prije smrti, on se, za kojega su drugi kazivali »da nije znao šta je žensko tijelo ni plotsko uživanje uopšte«, »sjećao  živo i brzo« kako ga je »dvaput u životu zbunila pojava žene«. Oba traumatična događaja, jedan iz dječaštva, kada je voda naplavila, a potom odplavila golo tijelo mrtve žene, a drugi iz mladićstva, kada je jedne noći kroz prozor vidio polunagu ženu koja bježi od dva muškarca, koji su odustali od trčanja za njom kada su vidjeli da je došla do kapije kuće u kojoj je on stanovao, ali je ona, potom, nije uspjela otvoriti nego je ostala ležati ispred nje. Oba ta sjećanja, koja je doživio »sa nejasnim ali dubokim osjećanjem krivice i straha od kojeg se ne može pobjeći«, ostatak života »znajući samo da nosi jednu tajnu i mračnu stvar u sebi«, jer o njima niko drugi ništa nije znao, bila su i ostala između sna i jave. A tom pripovijetkom je Andrić, bar meni, na pripovjedački uspješan način rekao da je čovjekov izgled privid samo, koji krije ono što on nosi u sebi.     
A vratim li se na tvoja ukazivanja na Andrićevo nepoznavanje sufizma, vidljivo iz te pripovijetke, tačno je, kao što pišeš, da je Sinanova tekija pripadala jednom od najstarijih derviških redova – kadirijskom, kao što je tačno da u njoj nikada nije bio šejh s imenom Alideda, kako se zove glavni, ujedno i jedini lik Andrićeve pripovijetke. A i da dede nije kadirijska titula. Ali nisi uočila, a ako i jesi o tome nisi govorila, čak iz tvoje knjige je vidljivo da je Andrić, bar nešto malo znao o bektašijskom redu, u kojem je bila tutula dede, odnosno o bektašijskim Babama, koji se, za razliku od pripadnika drugih redova, nisu ženili, te Alidedi pripisao nešto njihovih karakteristika. To potvrđuje i pominjanje »hlebca« u pripovijetki, za koji, kada pišeš o njoj (str. 146-147), kažeš da se ne može odnositi na sufije, mada kada govoriš o bektijaškom redu (str. 171), kažeš da je »u bektašizmu prisutno mnogo elemenata drugih vjerovanja«, pa i »davanje hljeba, sira i vina za vrijeme obreda«, što je »kršćanskog porijekla«. Naravno, ni to ne može biti, gledano iz pozicije tvog dobrog poznavanja sufizma, opravdanje što je Andrić u kadarijsku tekiju postavio šejha nekadarijskog reda, kao ni dovesti u pitanje mnoge od tvojih primjedaba, kao što ni one ne mogu dovesti u pitanje vrijednost njegove pripovijetke, koja nadilazi njegovo nedovoljno poznavanje sufizma.     
Riječ sastanak, u Andrićevoj pripovijetki, moguće je, na način na koji to činiš, problematizirati iz pozicije vremena kada je dominirajuće značenje te riječi bilo sastančenje koje je imalo političku konotaciju, ali i prije toga, za vrijeme toga i poslije toga, tu konotaciju nije imala, recimo, riječ sastajalište, koja znači okupljalište ili sintagma ljubavni sastanak, koju, u svojoj knjizi, i sama upotrebljavaš. A kao što je tebi zasmetala ta riječ kod Andrića, koji ju je u toj pripovijetki samo jedanput upotrijebio i meni je u tvojoj knjizi zasmetalo nekoliko riječi koje ti počesto upotrebljavaš. Jedna je, recimo, unija, a druga Regija. U njoj mnogo puta spoj, sjedinjenje, združenje čovjeka s Bogom nazivaš unijom, što mi se ne čini posrećenim, odnosno primjerenim, jer unija prevashodno znači združivanje država ili, a i to rjeđe, skupina, recimo nacija i sl., a ne i pojedinaca. Još manje zaljubljenika i ljubljenog (ili ljubljene, svejedno). A naziv Regija, pisana velikim početnim slovom, koji je u upotrebi od nedavno, od raspada nekadašnje Jugoslavije, ne rijetko upotrijebljavaš i za taj prostor nekoć, kada on nije tako nazivan. Čak na stranici 143. kažeš: »Sa dolaskom Turaka Osmana na Balkan, tačnije osvajanjem nekih zemalja tog poluotoka, i sufizam je prodro u Regiju.« Ali to su sitnice, mada i te kažu da smo, počesto, i sami ranjivi, odnosno podložni kritici. Ne rijetko upravo na način na koji kritikujemo druge, što nam se zna počesto vratiti poput bumeranga. 
Sam bih, recimo, pokušao izbjeći počesta uopćavanja, posebno kada je upitna tvdnja na kojoj ta temelje. Na strani 129, na primjer, kažeš: »… za Stoike je život patnja – pesimizam«. Ne znam zašto stoike pišeš s velikim početnim slovom, a čini mi se da nije moguće olako izjednačavati patnju i pesimizam, jer patnja može kod čovjeka prouzrokovati tako pesimističan, kao i realistučan, pa i optimističan odnos prema životu, pa i smrti. Ne na kraju, čak citat iz Seneke, iz njegovog neosporno najboljeg djela, njegovih pisama prijatelju (Ad Lucilium epistulae morales), koji navodiš na stranici prije toga: »U mladosti sam mislio samo na to kako ću dobro živjeti, a u starosti kako ću dobro umrijeti. Umrijeti bez žaljenja.«, ne samo da to ne potvrđuje, nego više ukazuje na obratno. Kao i neka njegova druga djela. Pored ostalih rasprave O srećnom životu, O miru duše (u obliku dialoga) i druge. Oni koji su pisali o njemu uočavali su njegovo nastojanje dosezanja svijesti o samome sebi i samospoznaje, njegovu individualnu etiku, kao i to, da je htio biti odgojitelj ljudskog roda (pedagogus humani generis), ne previđajući čovjekovu upitnost i sumnju u potpunost bilo kojih ideala. A i ta sumnja je više izraz njegove realističnosti, nego pesmističnosti. Kao što je bio i osnivač stoicizma, Zenon, sa svojim brojnim logičnim paradoskima o kretanju (po kojima bi se kornjača morala zaustaviti, da bi je Ahilej stigao), i po mnogo čemu drugom, dijalektičar, materijalist (mogli bismo čak reći dijalektički materijalist, prevashodno realist, a ne pesimist. 
Na stranici 129, kažeš: »Jevrejska mistika propovijeda vrlo slično islamskoj mistici: bol i odricanje od ovoga svijeta.« Negdje ranije, kada govoriš o žudnji prema Bogu, u sufizmu, kažeš to srećemo i u Bibliji. Jedno i drugo je, sadržajno, tačno, ali vrsni red bi trebao biti obratan, da, naime, islamska mistika propovijeda slično jevrejskoj mistici i da u sufizmu srećemo žudnju prema Bogu koja se nalazi i u Bibliji. Bar u tom slučaju nije teško utvrditi šta je bilo prije: koka ili jaje, jer, na kraju knjige, u dijelu Mjesto zaključka, i sama kažeš, misleći na islam: »Judaizam i hrišćanstvo su nastali mnogo ranije.« 

Naravno, da se nije u prostorima u kojima smo živjeli dogodilo što se dogodilo, i na način na koji se dogodilo, u tvojoj knjizi ne bi bilo (bar ne toliko, a ni takvih) kritičkih odziva na sadašnje, aktulano stanje. Bilo da se radi o agresivnom, »političkom islamu«, odnosno politizaciji islama (kao što je to bilo vrijeme politizacije pravoslavlja i katoličanstva, odnosno upotrebe vjere u političke svrhe, koje su uglavnom vlastodržačke). A bude li odziva na knjigu, volio bih da ih bar ponajviše bude o onome što je u knjizi u središtu tvoje pozornosti, a, nažalost, moguće je očekivati da će ih, upravo zbog tvoje kritičnosti prema sadašnjem stanju, ponaviše odnositi na to, te time akcenat sa najbitnijeg u tvojoj knjizi, prenijet na manje bitno (ne kažem nebitno!), odnosno na ono što si ti označila i u njenom naslovi kurzivom, a ponegdje u tekstu pod navodnicima. Previdjajući njene povijesne, kulturološke, poetičke, lingvističke, filozofske, sociološke i druge dimenzije, po kojima je za mene značajnija, nego po ideološko-političkoj, na koje se tvoja kritika i odnosi. 

Na kraju knjige, ne zaključuješ, govoreći o derviškim redovima odnosno najznačajnijim sufijskim bratstvima (koja ti pišeš velikim početnim slovom, vjerojatno zato što su uglavnom dobila imena po njihovom osnivaču, mada ponegdje u knjizi i malim: Kadarije, Mevlevije, Rifaije, Bektašije, Halvetije, Sadije, Nakšibendije, Šazilije, Sinanije, Tiđanije…), samo napisano o sufizmu, što je njena centralna tema, kojoj si se u njoj, na sreću, kao dobar poznavalac najviše i najutemeljenije posvetila, jer je, i najdragocjenija, nego postavljaš i mnoga druga pitanja, posebno islama, i ne samo u vezi sa sufizmom i viđenog iz povijesnog zornog kuta, nego i današnjeg, kako u BiH, tako i u svijetu. Prevashodno vezanim za rat koji je prouzrokovao raspad nekadašnje Jugoslavije, poslije kojeg je BiH, kao država, stupnjem daytonskim sporazumom međunarodno priznate samostalnosti Republike srpske, protuslovna (cijela i razdijeljena, istodobno, što je, neosporno, contradictio in adiecto), kao i za, poslije brojnih prijetnji i izvršenih terorističkih napada al-Qaide, radikaliziran kritički, pa i odbojan odnos prema islamu, islamskom dijelu svijeta i doseljenicima iz njega u Ameriku i Europu. Postavljaš brojna pitanja, svjesna da svako od njih »iziskuje opširniju raspravu kad je Balkan u pitanju«. I, dakako, ne samo Balkan. Odnosno ne samo pominjanje ortodoksnog islama, širenju kojeg su, kako kažeš, od osmanske okupacije balkanskih zemalja veoma doprinijeli sufijski redovi, nego i modernog, pa radikalnog, te tri tipa koja ti nazivaš, seljačkim, uvezenim i katoličkim, dodajući im karikaturalni, politički i agresivni njihov ovovremeni vid. A vjersku netoleranciju u sredinama koje se protive i suprotstavljaju prisustvu i širenju islama, pored ostalog, dokazuju tako otpori i zabrane izgradnji džamija u mnogim državama, kao i nošenju odjeće, kojom, posljednjih godina sve češće muslimanke pokrivaju sve, pa lice, što je u drugom kulturnom i vjerskom okolju, naravno, uočljivije. Kada se radi o islamu, neravnopravnost žene u njemu ilustriraš primjerom iz Kur'ana, u kojem piše da je za svjedočenje potreban jedan muškarac ili dvije žene, što znači da žena vrijedi pola muškarca, odnosno ima status »nižeg bića«. To, kao i mnogo šta drugo, tako nekad, kao i danas, u vrijeme upotrebe, odnosno zloupotrebe islama, pa i protiv njemu drugih vjera i ubijanje, u ime nje i (svojeg) Boga, čak masovno, prevashodno nevinih ljudi, zavređuje posebnu studiju. Pa i cijelu knjigu, ako ne i više knjiga. Kao i mnogo šta drugo od onoga što si u svojoj knjizi, mada, ne rijetko ovlaš, a ponajčešće naglašeno kritički, pomenula, jer da bi kritički odnos imao istinsku težu, uvjerljivost i vjerodostojnost, mora biti znatno šire i dublje utemeljen, te argumentiran bar približno tako kao što ti to činiš kada govoriš o sufizmu. Ne sumnjam, da bi mogla, a što bi bilo i korisno, reći puno više o islamu nekada i danas, u Bosni i Hercegovini i svijetu uopće, ali bih sām bio najradosniji, kada bi tvoje poznavanje islama, posebno sufizma, jezikā na kojima je napisana sufijska poezija, te tvoja vlastita pjesnička i prevodilačka iskustva rezultirali antologijom pjesama sufijskih pjesnika, koje slave ljubav, što je, smatrali je vjerskom ili ne, te znali o sufizmu manje ili više, kada se radi o istinskim pjesnicima i istinskim pjesmama, čini poezijom, koja, nesumnjivo, doprinosi bogastvu riznice svjetske poezije. 
Sva, rečena ili ne rečena, tako moja slaganja, kao i ne slaganja ili drugačija viđenja i razumijevanja shvatam kao obojestrano koristan, pa i dragocjen podsticaj za nastavak njihovog promišljanja i agon razmjene mišljenja pri razgovoru o brojnim temama o kojima govoriš u knjizi, bilo sveobuhvatno ili uzgredno, ističući njihov značaj. Jer mnogo šta rečeno u njoj vrijedno je i dublje i šire pažnje, te motivira čitatelja na dialog s knjigom, koji je uvijek i sa autorom. U tome i vidim privlačnost, izazov i draž čitanja.    


Još jednom ti čestitam i zahvaljujem na knjizi, a želim ti da ne prođe bez čitateljskog, odnosno kritičkog odziva, a da taj, bude li ga, bude proširivanje i produbljivanje onoga o čemu u njoj pišeš, te kritički odziv zasnovan na suočavanju argumenata koji se odnose na predmet razgovora, a ne, znajući, nažalost, naše ljude i naše običaje, argumenatum ad hominem, odnosno protiv autora. 
Pepi

P.S.

Prije predaje trebala si rukopis pažljivije pregledati, jer je u knjizi, nažalost, podosta slovnih, pa i nešto pravopisnih grešaka, kao i previše nepotrebnih ponavljanja, te suvišnih udaljavanja od glavne teme i ne uvijek dovoljno utemeljenih (pre)kritičkih mišljenja, ocjena, sudova… , a izdavač je trebao knjigu brižljivije prelomiti, jer je mnogo riječi, na kraju reda, nespretno, odnosno nesretno prelomljeno, a i ukusnije (tehnički i likovno) opremiti, jer ona to, svojom sadržinom, značenjem i značajem, sigurno, zaslužuje.

                                                                                   Tomaj, 29. jula 2011.

